Herakles (työntöalus)

Herakles oli Alfons Håkans Oy Ab:n omistama työntöalus, joka upposi selkämerellä 3.3.2004
Oy Laivateollisuus Ab rakensi aluksen vuonna 1967 Neste Oy:lle. Neste Oy myi aluksen Oy Hangon Hinaus Ab:lle vuonna 1982, joka myi sen Alfons Håkansille vuonna 1988. 
Uppoaminen.
Oxelösundista kaksi päivää aiemmin lähtenyt "Herakles" oli työntämässä hiililastissa ollutta proomua, kun se joutui myrskyyn 2.3.2004. Aluksella oli tuolloin kahdeksanhenkinen miehistö. Päällikkö ei ollut varma voiko aluksen ohjata turvallisesti lähemmäs rannikkoa merenkäynniltä suojaan, joten päällikön päätöksellä puolet miehistöstä evakuoitiin Rajavartiolaitoksen Super Puma -pelastushelikopterilla samana päivänä klo 17:24. Myöhemmin aluksen vasemmanpuoleinen moottori ylikuumeni ja oikeanpuoleisesta moottorista katosi kaikki virta, eikä alusta ollut enää mahdollista hallita. Hallinnan menetyksen seurauksena myös loput miehistöstä evakuoitiin helikoptereilla. Jälkimmäinen evakuointi aloitettiin klo 22.45. 
Jälkimmäisessä evakuoinnissa pelastuspukuihin pukeutuneet miehistön jäsenet hyppäsivät yksi kerrallaan aluksesta mereen, josta heidät nostettiin vinssillä helikopteriin, sillä helikopterin pintapelastajat eivät voineet laskeutua "Herakleksen" kannelle myrskyn voimakkuuden takia. Ensimmäinen miehen hypättyä veteen proomu nousi aallokossa merestä irti, minkä seurauksena syntynyt virtaus veti miehen proomun alle. Nähdessään proomun tulevan päälle mies ui kaikin voimin poispäin. Toinen virtaus työnsi häntä poispäin proomusta vetäen hänet samalla veden alle. Veden alla ollessaan mies tunsi ilman loppuvan, mutta hän pääsi voimakkaan uimisen ansioista takaisin pinnalle. Tässä vaiheessa hän oli ajautunut noin 30 metrin päähän proomusta. Kun ensimmäinen miehistön jäsen oli saatu nostettua helikopterin kyytiin, päätettiin että seuraavat jäsenet hyppäävät veteen "Herakleksen" perästä vaaratilanteiden minimoimiseksi. Kahden seuraavan miehistön jäsenen evakuointi sujui suunnitelmien mukaisesti.
Päällikkö jätti viimeisenä laivan sen ollessa vain kahden kaapelinmitan (noin 370 metrin) päässä Grundkallenin majakasta. Päällikkö joutui mereen hypättyään aallon sisään, jolloin hänen pelastuspukuunsa virtasi kylmää vettä. Päällikkö uskoo myös saaneensa iskun päähänsä. Myös päällikköä noutamaan mennyt pintapelastaja joutui meressä aallon sisään. Aallon sisällä ollessaan pintapelastaja huomasi helikopteriin kiinnitetyn nostovaijerin katkenneen. Pintapelastaja irrotti vaijerin valjaistaan, jotta hän voisi uida vapaasti, jonka jälkeen hän onnistui saamaan otteen silloin jo toimintakyvyttömästä päälliköstä ja vei hänet "Herakleksesta" itsestään irronneen pelastuslautan viereen, jossa he odottivat uuden helikopterin saapumista. Onnettomuuspaikalle matkalla ollut ruotsalainen Rescue 996 -helikopteri nosti viimeisen miehen kyytiinsä noin klo 00.30.
"Herakles" ajautui samoihin aikoihin Grundkallenin majakan edustalla olevalle matalikolle, jossa sen työntämä proomu katkesi keskeltä ja upposi. "Herakles" puolestaan kaatui vaurioituen korjauskelvottomaksi: molemmat ohjaamot repeytyivät irti rungosta, alemman sillan rakenteet murskautuivat ja noin puolet konehuoneesta tuhoutui. Koneen osia löytyi myöhemmin laajalta alueelta tapahtumapaikalta. Grundkallenin majakka kärsi pintavaurioista alusyhdistelmän törmätessä siihen. Suurin osa kyydissä olleesta öljystä valui mereen. Muutama tuhat litraa onnistuttiin keräämään myöhemmin merestä, mutta öljyä jäi mereen noin 200 tonnia onnettomuuden jäljiltä.
Onnettomuudessa vältyttiin vakavilta henkilövahingoilta. Suomalainen pintapelastaja sai pienen ruhjeen kulmakarvansa yläpuolelle. Aluksen päällikkö oli kastunut ja kylmissään, mutta muutoin kunnossa. 
Tuulen vallitseva nopeus oli helikopterievakuointien aikana noin 24-30 metriä sekunnissa. Voimakkaimmat kolmen sekunnin puuskat olivat vuorokauden vaihtuessa lähes 33 m/s. Ilman lämpötila oli -2°C ja -5°C välillä.
Herakleksen ja proomun hylyt nostettiin ja vietiin pois 13. tammikuuta 2009.
Lähteet.
Onnettomuustutkintakeskus: Puskija FINNin ja proomu BALTICin kaatuminen Hangon edustalla 27.12.1990